arnastofnun/IGC-2024 huggingface dataset:
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1110

140. löggjafarþing 2011–2012.

Þingskjal 1110 - 636. mál.

Síðari umræða.

Breytingartillaga við breytingartillögu á þingskjali 1098 [Ráðgefandi þjóðaratkvæðagreiðsla

um tillögur stjórnlagaráðs að frumvarpi til stjórnarskipunarlaga].

Frá Jóni Bjarnasyni, Atla Gíslasyni, Lilju Mósesdóttur,

Ásmundi Einari Daðasyni og Telmu Magnúsdóttur.

Við 3. efnismgr. bætist tveir nýir töluliðir er orðist svo:

7. Vilt þú að tryggt sé í stjórnarskrá jafnræði allra landsmanna þegar kemur opinberri þjónustu, óháð búsetu?

❏ Já.

❏ Nei.

8. Vilt þú að tryggt sé í stjórnarskrá jafnræði allra landsmanna þegar kemur að þátttöku í ákvarðanatöku og trúnaðarstörfum vegna hins opinbera, óháð búsetu?

❏ Já.

❏ Nei.
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1113

140. löggjafarþing 2011–2012.

Þingskjal 1113 - 636. mál.

Síðari umræða.

Breytingartillaga við breytingartillögu á þingskjali 1098 [Ráðgefandi þjóðaratkvæðagreiðsla

um tillögur stjórnlagaráðs að frumvarpi til stjórnarskipunarlaga].

Frá Lilju Mósesdóttur, Jóni Kr. Arnarsyni og Valgeiri Skagfjörð.

Við 3. efnismgr. bætist nýr töluliður, svohljóðandi: Vilt þú að í nýrri stjórnarskrá verði ákvæði um að almenningur geti krafist þjóðaratkvæðagreiðslu um lög sem varða skattamál?

❏ Já.

❏ Nei.
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1130

140. löggjafarþing 2011–2012.

Þingskjal 1130 - 636. mál.

Síðari umræða.

Breytingartillaga við breytingartillögu á þingskjali 1098 [Ráðgefandi þjóðaratkvæðagreiðsla

um tillögur stjórnlagaráðs að frumvarpi til stjórnarskipunarlaga].

Frá Þorgerði K. Gunnarsdóttur.

Við 3. efnismgr. bætist nýr töluliður er orðist svo: Vilt þú að þingmönnum verði fækkað úr 63 í 51?

❏ Já.

❏ Nei.
Ákvörðun EES-nefndarinnar nr. 161/2011 um breytingu á XXII. viðauka við EES-samninginn Nefndarálit - þingskjal nr. 1206

140. löggjafarþing 2011–2012.

Þingskjal 1206 - 570. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu

EES-nefndarinnar nr. 161/2011 um breytingu á XXII. viðauka

(Félagaréttur) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Jóhönnu B. Bjarnadóttur og Bergþór Magnússon frá utanríkisráðuneyti og Hörpu Theódórsdóttur frá efnahags- og viðskiptaráðuneyti. Málið var sent til umsagnar efnahags- og viðskiptanefndar en engar athugasemdir bárust.

Með tillögunni er leitað heimildar Alþingis til staðfestingar á ákvörðun sameiginlegu EES-nefndarinnar nr. 161/2011, frá 2. desember 2011, um breytingu á XXII. viðauka (Félagaréttur) við EES-samninginn frá 2. maí 1992, og til að fella inn í samninginn ákvörðun framkvæmdastjórnarinnar 2010/485/ESB frá 1. september 2010 um hæfi lögbærra yfirvalda í Ástralíu og Bandaríkjunum samkvæmt tilskipun Evrópuþingsins og ráðsins 2006/43/EB. Sex mánaða frestur, samkvæmt EES-samningnum, til að aflétta stjórnskipulegum fyrirvara var veittur til 2. júní 2012. Framsetning tillögunnar telst að mati nefndarinnar í samræmi við 4. gr. reglna um þinglega meðferð EES-mála frá 1. október 2010.

Markmið með ákvörðun 2010/485/ESB er að greiða fyrir samvinnu lögbærra yfirvalda aðildarríkjanna og lögbærra yfirvalda í tilteknum þriðju ríkjum, þ.e. Ástralíu og Bandaríkjunum, hvað varðar eftirlit, gæðaeftirlit og rannsóknir, en jafnframt að tryggja að réttinda hlutaðeigandi aðila sé gætt. Þau yfirvöld sem hér um ræðir eru þau sem gegna eftirlitshlutverki gagnvart endurskoðendum. Hér á landi er það endurskoðendaráð.

Fram kemur í athugasemdum við tillöguna að innleiðing ákvörðunar 2010/485/ESB kallar á breytingar á lögum nr. 79/2008, um endurskoðendur. Efnahags- og viðskiptaráðherra hyggst leggja fram lagafrumvarp á yfirstandandi löggjafarþingi til innleiðingar á ákvæðum hennar. Lagabreytingarnar munu hafa í för með sér óverulegan kostnað sem hlýst af milligöngu endurskoðendaráðs við afhendingu skjala. Ekki er gert ráð fyrir að breytingarnar hafi stjórnsýslulegar afleiðingar hér á landi né heldur efnahagslegar fyrir einkaaðila.

Nefndin leggur til að tillagan verði samþykkt.

Bjarni Benediktsson, Helgi Hjörvar og Ragnheiður E. Árnadóttir voru fjarverandi við afgreiðslu málsins.

Alþingi, 29. mars 2012.

Árni Þór Sigurðsson,

formaður.

Árni Páll Árnason,

framsögumaður.

Guðfríður Lilja Grétarsdóttir.

Gunnar Bragi Sveinsson.

Mörður Árnason.

Sigmundur Davíð Gunnlaugsson.
Ákvörðun EES-nefndarinnar nr. 83/2011 um breytingu á XVI. viðauka við EES-samninginn Nefndarálit - þingskjal nr. 1208

140. löggjafarþing 2011–2012.

Þingskjal 1208 - 351. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu

EES-nefndarinnar nr. 83/2011 um breytingu á XVI. viðauka

(Opinber innkaup) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Jóhönnu Bryndísi Bjarnadóttur og Bergþór Magnússon frá utanríkisráðuneyti og Guðrúnu Ögmundsdóttur og Harald Steinþórsson frá fjármálaráðuneyti. Málið var sent til umsagnar til efnahags- og skattanefndar en engar athugasemdir bárust.

Með tillögunni er leitað heimildar Alþingis til að staðfesta ákvörðun sameiginlegu EES- nefndarinnar nr. 83/2011, frá 1. júlí 2011, um breytingu á XVI. viðauka (Opinber innkaup) við EES-samninginn frá 2. maí 1992, og til að fella inn í samninginn reglugerð framkvæmdastjórnarinnar (EB) nr. 1150/2009 frá 10. nóvember 2009 um breytingu á reglugerð (EB) nr. 1564/2005 að því er varðar stöðluð eyðublöð fyrir birtingu auglýsinga við opinber innkaup í samræmi við tilskipanir ráðsins 89/665/EBE og 92/13/EBE; reglugerð framkvæmdastjórnarinnar (EB) nr. 1177/2009 frá 30. nóvember 2009 um breytingu á tilskipunum Evrópuþingsins og ráðsins 2004/17/EB, 2004/18/EB og 2009/81/EB að því er varðar beitingu viðmiðunarfjárhæða við útboð og gerð samninga; og tilskipun Evrópuþingsins og ráðsins 2007/66/EB frá 11. desember 2007 um breytingu á tilskipunum ráðsins 89/665/EBE og 92/13/EBE að því er varðar aukna skilvirkni í meðferð kærumála vegna gerðar opinberra samninga. Sex mánaða frestur, samkvæmt EES-samningnum, til að aflétta stjórnskipulegum fyrirvara var veittur til 1. janúar 2012. Framsetning tillögunnar telst að mati nefndarinnar í samræmi við 4. gr. reglna um þinglega meðferð EES-mála frá 1. október 2010.

Markmið tilskipunarinnar er að auka skilvirka réttarvernd hagsmunaaðila í meðferð kærumála vegna gerðar samninga um opinber innkaup, m.a. með því að samningsgerð stöðvist sjálfvirkt eftir að kæra hefur borist kærunefnd útboðsmála og að nefndin geti lýst samninga óvirka. Með reglugerðunum eru gerðar breytingar á formi staðlaðra tilkynningareyðublaða vegna opinberra innkaupa auk þess sem tilteknum viðmiðunarfjárhæðum vegna slíkra innkaupa er breytt.

Innleiðing tilskipunarinnar og reglugerðanna kallar á lagabreytingar hér á landi og fjallar frumvarp fjármálaráðherra um breytingu á lögum um opinber innkaup, nr. 84/2007, með síðari breytingum, um það efni. Frumvarpið kemur að líkindum til umfjöllunar í efnahags- og viðskiptanefnd.

Nefndin leggur til að tillagan verði samþykkt.

Árni Páll Árnason, Bjarni Benediktsson, Helgi Hjörvar og Ragnheiður E. Árnadóttir voru fjarverandi við afgreiðslu málsins.

Alþingi, 29. mars 2012.

Árni Þór Sigurðsson,

form., frsm.

Guðfríður Lilja Grétarsdóttir.

Gunnar Bragi Sveinsson.

Mörður Árnason.

Sigmundur Davíð Gunnlaugsson.
Varðveisla íslenskrar menningararfleifðar á stafrænu formi Nefndarálit - þingskjal nr. 1209

140. löggjafarþing 2011–2012.

Þingskjal 1209 - 118. mál.

Síðari umræða.

Nefndarálit um tillögu til þingsályktunar um varðveislu íslenskrar menningararfleifðar

á stafrænu formi.

Frá allsherjar- og menntamálanefnd.

Nefndin hefur fjallað um málið og fengið á sinn fund Ingibjörgu Steinunni Sverrisdóttur frá Landsbókasafni Íslands – háskólabókasafni og Margréti Hallgrímsdóttur frá Þjóðminjasafni Íslands. Umsagnir bárust um málið frá Landsbókasafni Íslands – háskólabókasafni, Náttúruminjasafni og Þjóðminjasafni Íslands.

Í tillögunni felst að mennta- og menningarmálaráðherra setji fram stefnu um varðveislu íslenskrar menningararfleifðar á stafrænu formi. Gert er ráð fyrir því í tillögunni að verkið verði unnið á næstu tíu til tuttugu árum. Eins og fram kemur í greinargerð með tillögunni byggist hún á grein eftir Styrmi Gunnarsson sem birtist í Morgunblaðinu 23. janúar 2010. Í greininni er bent á mikilvægi þess að Íslendingar varðveiti menningararfleifð sína og að komandi kynslóðir geti kynnt sér og þekki sögu landsins og þjóðarinnar.

Markmið tillögunnar er það annars vegar að koma í veg fyrir að menningarverðmæti glatist eða eyðileggist og hins vegar að auðvelda fólki aðgang að menningarverðmætum sem er að finna á stafrænu formi.

Í þeim umsögnum sem bárust um málið var tekið undir efni þess og mælt með að það yrði samþykkt. Meðal annars kom fram í einni umsagnanna að það væri gleðiefni og bæri vott um framsýni ef unnt yrði að koma málinu í réttan farveg og ná mikilvægum áföngum við varðveislu stafræns efnis á árinu 2018 en þá verður Landsbókasafnið 200 ára.

Nefndin telur mikilvægt að koma verkefninu í farveg hið fyrsta og leggur til að tillagan verði samþykkt óbreytt.

Baldvin Jónsson og Þráinn Bertelsson voru fjarverandi við afgreiðslu málsins.

Alþingi, 29. mars 2012.

Björgvin G. Sigurðsson,

form.

Ragnheiður Ríkharðsdóttir,

frsm.

Skúli Helgason.

Jónína Rós Guðmundsdóttir.

Bjarkey Gunnarsdóttir.

Þorgerður K. Gunnarsdóttir.

Siv Friðleifsdóttir.
Ákvörðun EES-nefndarinnar nr. 65/2009 um breytingu á XIII. viðauka við EES-samninginn Nefndarálit - þingskjal nr. 1215

140. löggjafarþing 2011–2012.

Þingskjal 1215 - 538. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu

EES-nefndarinnar nr. 65/2009 um breytingu á XIII. viðauka

(Flutningastarfsemi) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Jóhönnu B. Bjarnadóttur og Bergþór Magnússon frá utanríkisráðuneyti og Kjartan Ingvarsson frá umhverfisráðuneyti. Málið var sent til umsagnar til umhverfis- og samgöngunefndar en engar athugasemdir bárust.

Með tillögunni er leitað heimildar Alþingis til staðfestingar á ákvörðun sameiginlegu EES-nefndarinnar nr. 65/2009, frá 29. maí 2009, um breytingu á XIII. viðauka (Flutningastarfsemi) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2005/35/EB um mengun sem á upptök sín um borð í skipum og innleiðingu viðurlaga við brotum. Sex mánaða frestur, samkvæmt EES-samningnum, til að aflétta stjórnskipulegum fyrirvara var veittur til 29. nóvember 2010. Framsetning tillögunnar telst að mati nefndarinnar í samræmi við 4. gr. reglna um þinglega meðferð EES-mála frá 1. október 2010.

Markmið tilskipunar 2005/35/EB er að innleiða í löggjöf Evrópusambandsins alþjóðlegar viðmiðanir varðandi mengun, sem á upptök sín í skipum, og tryggja að einstaklingar, sem bera ábyrgð á losun, sæti hæfilegum viðurlögum, með það að markmiði að bæta siglingaöryggi og auka vernd umhverfis sjávar gegn mengun af völdum skipa.

Fram kemur í athugasemdum við tillöguna að til að innleiða tilskipun 2005/35 hér á landi þarf að breyta lögum um varnir gegn mengun hafs og stranda eða setja ný lög hvað varðar mengun frá skipum sem á sér stað á úthafinu. Fyrirhugað er að umhverfisráðherra leggi fram frumvarp til slíkra lagabreytinga á næsta löggjafarþingi, til innleiðingar á tilskipuninni.

Nefndin leggur til að tillagan verði samþykkt.

Árni Páll Árnason, Bjarni Benediktsson, Helgi Hjörvar og Ragnheiður E. Árnadóttir voru fjarverandi við afgreiðslu málsins.

Alþingi, 29. mars 2012.

Árni Þór Sigurðsson,

formaður.

Guðfríður Lilja Grétarsdóttir,

framsögumaður.

Gunnar Bragi Sveinsson.

Mörður Árnason.

Sigmundur Davíð Gunnlaugsson.
Ákvörðun EES-nefndarinnar nr. 17/2011 um breytingu á XIII. viðauka við EES-samninginn Nefndarálit - þingskjal nr. 1216

140. löggjafarþing 2011–2012.

Þingskjal 1216 - 572. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu

EES-nefndarinnar nr. 17/2011 um breytingu á XIII. viðauka

(Flutningastarfsemi) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Jóhönnu B. Bjarnadóttur og Bergþór Magnússon frá utanríkisráðuneyti og Helgi Jóhannesson frá Siglingastofnun. Málið var sent til umsagnar til umhverfis- og samgöngunefndar en engar athugasemdir bárust.

Með tillögunni er leitað heimildar Alþingis til staðfestingar á ákvörðun sameiginlegu EES-nefndarinnar nr. 17/2011, frá 1. apríl 2011, um breytingu á XIII. viðauka (Flutningastarfsemi) við EES-samninginn frá 2. maí 1992, og til að fella inn í samninginn reglugerð Evrópuþingsins og ráðsins (EB) nr. 392/2009 frá 23. apríl 2009 um bótaábyrgð flutningsaðila vegna slysa við farþegaflutninga á sjó. Sex mánaða frestur, samkvæmt EES-samningnum, til að aflétta stjórnskipulegum fyrirvara var veittur til 1. október 2011. Framsetning tillögunnar telst að mati nefndarinnar í samræmi við 4. gr. reglna um þinglega meðferð EES-mála frá 1. október 2010.

Markmið reglugerðarinnar er að samræma reglur innan Evrópska efnahagssvæðisins um réttindi og skyldur farþega og flutningsaðila á sjó þegar óhapp verður, og færa þær til nútímahorfs. Hluti af því er að til staðar sé regluverk er kveður á um fullnægjandi bætur fyrir farþega sem verða fyrir tjóni þegar þeir ferðast með farþegaskipum.

Fram kemur í athugasemdum við tillöguna að innleiðing reglugerðar (EB) nr. 392/2009 kallar á breytingar á siglingalögum, nr. 34/1985, einkum á ákvæðum laganna er varða bótaábyrgðarkerfið. Í reglugerðinni er mælt fyrir um strangari bótaábyrgð en kveðið er á um í núgildandi siglingalögum. Þá eru hærri takmarkanir á bótaábyrgð flutningsaðila samkvæmt reglugerðinni. Einnig má nefna þá reglu sem kemur fram í 6. gr. reglugerðarinnar um fyrirframgreiðslu bóta þegar mannskaði eða slys á fólki verður vegna óhapps á sjó eins og það er skilgreint í Aþenusamningnum. Fyrirhugað er að innanríkisráðherra leggi fram lagafrumvarp um breytingu á siglingalögum á næsta löggjafarþingi til innleiðingar á ákvæðum reglugerðarinnar. Lagabreytingarnar kunna að hafa í för með sér aukinn tilkostnað fyrir þá einkaaðila sem stunda atvinnurekstur í farþegaflutningum á sjó og hafa ekki tryggingar sem uppfylla kröfur samkvæmt reglugerðinni. Ekki er gert ráð fyrir að lagabreytingarnar hafi í för með sér stjórnsýslulegar afleiðingar.

Nefndin leggur til að tillagan verði samþykkt.

Bjarni Benediktsson, Helgi Hjörvar og Ragnheiður E. Árnadóttir voru fjarverandi við afgreiðslu málsins.

Alþingi, 29. mars 2012.

Árni Þór Sigurðsson,

formaður.

Árni Páll Árnason,

framsögumaður.

Guðfríður Lilja Grétarsdóttir.

Gunnar Bragi Sveinsson.

Mörður Árnason.

Sigmundur Davíð Gunnlaugsson.
Ákvörðun EES-nefndarinnar nr. 76/2011 um breytingu á VI. viðauka við EES-samninginn Þingsályktun - þingskjal nr. 1234

140. löggjafarþing 2011–2012.

Nr. 18/140.

Þingskjal 1234 - 583. mál.

Þingsályktun um staðfestingu ákvörðunar sameiginlegu EES-nefndarinnar nr. 76/2011 um breytingu á VI. viðauka (Félagslegt öryggi) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 76/2011, frá 1. júlí 2011, um breytingu á VI. viðauka (Félagslegt öryggi) við EES-samninginn frá 2. maí 1992, og fella inn í samninginn eftirtaldar gerðir:

1. Reglugerð Evrópuþingsins og ráðsins (EB) nr. 883/2004 frá 29. apríl 2004 um samræmingu almannatryggingakerfa.

2. Reglugerð Evrópuþingsins og ráðsins (EB) nr. 988/2009 frá 16. september 2009 um breytingu á reglugerð (EB) nr. 883/2004 um samræmingu almannatryggingakerfa og um að ákveða efni viðaukanna við hana.

3. Reglugerð Evrópuþingsins og ráðsins (EB) nr. 987/2009 frá 16. september 2009 sem kveður á um framkvæmd reglugerðar (EB) nr. 883/2004 um samræmingu almannatryggingakerfa.

4. Ákvarðanir framkvæmdaráðs um samræmingu almannatryggingakerfa nr. A1, A2, E1, F1, H1, H2, P1, S1, S2, S3, U1, U2 og U3 frá 12. júní 2009.

5. Tilmæli framkvæmdaráðs um samræmingu almannatryggingakerfa nr. P1, U1 og U2 frá 12. júní 2009.

Samþykkt á Alþingi 25. apríl 2012.
Aðgerðir til að efla og auðvelda póstverslun Nefndarálit - þingskjal nr. 1236

140. löggjafarþing 2011–2012.

Þingskjal 1236 - 562. mál.

Síðari umræða.

Nefndarálit með breytingartillögu um tillögu til þingsályktunar um aðgerðir til að efla og auðvelda póstverslun.

Frá umhverfis- og samgöngunefnd.

Nefndin hefur fjallað um málið og fengið á sinn fund Tryggva Þorsteinsson og Höllu Garðarsdóttur frá Íslandspósti, Hildigunni Hafsteinsdóttur og Þuríði Hjartardóttur frá Neytendasamtökunum og Lárus Ólafsson frá Samtökum verslunar og þjónustu. Umsagnir bárust frá Íslandspósti, Neytendasamtökunum og Samtökum verslunar og þjónustu.

Með tillögunni er ályktað að fela forsætisráðherra að setja á fót starfshóp sem kanna á þróun og regluverk í póstverslun og koma með tillögur að lagabreytingum og öðrum ráðstöfunum í því skyni að skapa póstverslun samkeppnisstöðu sem væri til hagsbóta fyrir neytendur og atvinnufyrirtæki.

Eins og fram kemur í greinargerð með þingsályktunartillögunni þá hefur póstverslun farið vaxandi undanfarin ár og þörfin fyrir bætt lagaumhverfi á þessu sviði hefur aukist. Nefndin tekur því heilshugar undir þingsályktunartillöguna og fagnar því að settur verði starfshópur á fót í því skyni að efla og auðvelda póstverslun.

Nefndin leggur til að tillagan verði samþykkt með eftirfarandi

BREYTINGU:

Í stað „1. september 2012“ komi: 1. desember 2012.

Alþingi, 25. apríl 2012.

Guðfríður Lilja Grétarsdóttir,

form., frsm.

Ólína Þorvarðardóttir.

Atli Gíslason.

Mörður Árnason.

Árni Johnsen.

Ásmundur Einar Daðason.
Staðfesting samninga um veiðar úr norsk-íslenska síldarstofninum á árinu 2012 Nefndarálit - þingskjal nr. 1239

140. löggjafarþing 2011–2012.

Þingskjal 1239 - 601. mál.

Síðari umræða.

Nefndarálit um tillögu til þingsályktunar um staðfestingu samninga um veiðar

úr norsk-íslenska síldarstofninum á árinu 2012.

Frá utanríkismálanefnd.

Nefndin hefur fjallað um málið og fengið á sinn fund Tómas Heiðar frá utanríkisráðuneytinu.

Með tillögunni er leitað heimildar Alþingis til að staðfesta þrjá samninga um veiðar úr norsk-íslenska síldarstofninum á árinu 2012 sem gerðir voru í London 14. október 2011. Um er að ræða sameiginlega bókun milli Evrópusambandsins, Færeyja, Íslands, Noregs og Rússneska sambandsríkisins um niðurstöður fiskveiðiviðræðna um stjórn veiða úr norsk-íslenska síldarstofninum í Norðaustur-Atlantshafi á árinu 2012; samkomulag milli Íslands og Noregs um veiðiheimildir innan efnahagslögsögu Noregs norðan 62°N, fiskveiðilögsögu Jan Mayen og efnahagslögsögu Íslands á árinu 2012; og samkomulag milli Íslands og Rússneska sambandsríkisins um veiðiheimildir innan efnahagslögsögu Íslands á árinu 2012.

Með þessum árlegu fimmhliða samningum um norsk-íslenska síldarstofninn skiptast veiðiheimildir í sömu hlutföllum og gilt hafa frá árinu 2007. Vegna minni árganga undanfarinna sjö ára en á tímabilinu 1998–2004 er heildarafli minnkaður verulega á milli ára og þar með veiðiheimildir allra samningsaðila. Heildaraflamark var ákveðið 833.000 lestir en var 988.000 lestir árið 2011 og 1.483.000 lestir árið 2010.

Nefndin leggur til að tillagan verði samþykkt óbreytt.

Bjarni Benediktsson, Guðfríður Lilja Grétarsdóttir, Ragnheiður E. Árnadóttir og Sigurgeir Sindri Sigurgeirsson voru fjarverandi við afgreiðslu málsins.

Alþingi, 26. apríl 2012.

Árni Þór Sigurðsson,

form., frsm.

Helgi Hjörvar.

Lúðvík Geirsson.

Róbert Marshall.

Sigmundur Davíð Gunnlaugsson.
Ráðgefandi þjóðaratkvæðagreiðsla um tillögur stjórnlagaráðs að frumvarpi til stjórnarskipunarlaga Breytingartillaga - þingskjal nr. 1248

140. löggjafarþing 2011–2012.

Þingskjal 1248 - 636. mál.

Síðari umræða.

Breytingartillaga við breytingartillögu á þingskjali 1098 [Ráðgefandi þjóðaratkvæðagreiðsla

um tillögur stjórnlagaráðs að frumvarpi til stjórnarskipunarlaga].

Frá Valgerði Bjarnadóttur, Álfheiði Ingadóttur, Róberti Marshall, Lúðvík Geirssyni, Magnúsi M. Norðdahl, Margréti Tryggvadóttur og Guðmundi Steingrímssyni.

2. efnismgr. tillögugreinarinnar orðist svo:

Þjóðaratkvæðagreiðslan fari fram eigi síðar en 20. október 2012.
Ákvörðun EES-nefndarinnar nr. 121/2011 um breytingu á XX. viðauka við EES-samninginn Nefndarálit - þingskjal nr. 1269

140. löggjafarþing 2011–2012.

Þingskjal 1269 - 540. mál.

Síðari umræða.

Nefndarálit um tillögu til þingsályktunar um staðfestingu ákvörðunar sameiginlegu EES-nefndarinnar nr. 121/2011 um breytingu á XX. viðauka (Umhverfismál) við EES-samninginn.

Frá utanríkismálanefnd.

Nefndin hefur fjallað um málið og fengið á sinn fund Jóhönnu B. Bjarnadóttur og Bergþór Magnússon frá utanríkisráðuneyti og Kjartan Ingvarsson frá umhverfisráðuneyti. Málið var sent til umsagnar til umhverfis- og samgöngunefndar en engar athugasemdir bárust.

Með tillögunni er leitað heimildar Alþingis til staðfestingar á ákvörðun sameiginlegu EES-nefndarinnar nr. 121/2011, frá 21. október 2011, um breytingu á XX. viðauka (Umhverfismál) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2008/50/EB frá 21. maí 2008 um gæði og hreinna loft í Evrópu. Sex mánaða frestur, samkvæmt EES-samningnum, til að aflétta stjórnskipulegum fyrirvara var veittur til 21. apríl 2012. Framsetning tillögunnar telst að mati nefndarinnar í samræmi við 4. gr. reglna um þinglega meðferð EES-mála frá 1. október 2010.

Markmið tilskipunarinnar er m.a. að meta loftgæði í aðildarríkjum, afla upplýsinga um loftgæði, vinna gegn loftmengun og skaða af hennar völdum ásamt því að hafa eftirlit með langtímaframvindu og bættum loftgæðum svo og að tryggja að upplýsingar um loftgæði séu gerðar aðgengilegar almenningi. Jafnframt er markmið tilskipunarinnar að viðhalda loftgæðum þar sem þau eru mikil en bæta þau ella.

Innleiðing tilskipunarinnar kallar á breytingar á lögum nr. 7/1998, um hollustuhætti og mengunarvarnir. Í tilskipuninni er kveðið á um ríkari upplýsingaskyldu stjórnvalda til almennings að því er varðar loftgæði en nú er að finna í íslenskum rétti. Umhverfisráðherra hyggst leggja fram lagafrumvarp á yfirstandandi löggjafarþingi í samræmi við framangreint.

Í athugasemdum við tillöguna kemur fram að kostnaður við upptöku tilskipunar 2008/ 50/EB er talsverður samkvæmt kostnaðarmati umhverfisráðuneytisins. Er það einna helst rekstrarkostnaður sem leggst á Umhverfisstofnun vegna verkefna sem fylgja innleiðingu og framkvæmd tilskipunarinnar sem og stofnkostnaður vegna uppsetningar mælistöðvanets og loftgæðastjórnunarkerfis sem heldur utan um gögn frá mælistöðvum og önnur gögn varðandi loftgæði. Ekki er gert ráð fyrir auknum kostnaði fyrir atvinnulífið vegna innleiðingarinnar en tilskipunin kann að leiða til aukins kostnaðar hjá heilbrigðiseftirliti sveitarfélaga sakir fjölgunar verkefna vegna innleiðingar tilskipunarinnar. Nákvæmt kostnaðarmat verður unnið áður en frumvarp til laga um breytingu á lögum nr. 7/1998 verður lagt fram.

Nefndin leggur til að tillagan verði samþykkt.

Árni Páll Árnason, Bjarni Benediktsson, Helgi Hjörvar og Ragnheiður E. Árnadóttir voru fjarverandi við afgreiðslu málsins.

Alþingi, 29. mars 2012.

Árni Þór Sigurðsson,

form.

Guðfríður Lilja Grétarsdóttir,

frsm.

Gunnar Bragi Sveinsson.

Mörður Árnason.

Sigmundur Davíð Gunnlaugsson.